
	[bookmark: nev]KOVÁCS KATA
általános orvos
Osztatlan, 8. félév
Semmelweis Egyetem
Általános Orvostudományi Kar
	






Témavezető:
	Dr. Tretter László
egyetemi tanár, SE ÁOK




Hűtsünk vagy fűtsünk? A terápiás hipotermia megközelítése az oxidatív stressz oldaláról

Bevezetés: Az akut agyi iszkémia-reperfúziós károsodás a populáció nagy hányadát érinti. Jelenleg igazán hatékony neuroprotektív terápia még nem ismert, de bizonyos fizikai eljárások, mint például a központi idegrendszer hűtése igazoltan hatékony lehet (terápiás hipotermia). Egyetértés van abban, hogy ezen betegségcsoport pathomechanizmusában fontos tényező a reaktív oxigén származékok (ROS) fokozott képződése, az oxidatív stressz. A hőmérséklet változtatásának hatása a ROS képződésre és eliminációra azonban még nem tisztázott. Több, jó színvonalú újságban megjelent publikáció szerint is a mitokondriális ROS képződés a hőmérséklet emelésével csökken. Munkánkban a hőmérséklet hatását vizsgáltuk a mitokondriumok hidrogén-peroxid (H2O2) képzésére és eliminációjára, valamint az oxigénfogyasztásra.
Módszerek: A mitokondriális hidrogén-peroxid termelést Amplex Ultra Red fluoreszcenciával, az elimináció sebességét pedig H2O2 érzékeny elektróddal mértük. Az izolált agyi mitokondriumok oxigénfogyasztását Clark-típusú oxigén elektródával detektáltuk. A mitokondriumok energetizálására a légzési láncba különböző helyeken belépő szubsztrátokat alkalmaztunk. A mitokondriumok fenti paramétereit 33oC, 37oC és 41oC-on vizsgáltuk.
Eredmények: A szubsztrát oxidáció sebessége a vártnak megfelelően erős hőmérsékletfüggést mutatott. Komplex I szubsztráttal – nyugalmi légzés mellett a H2O2 képződés 33-41oC között 31,5%-kal emelkedett. Más szubsztrátot alkalmazva, szukcináttal (komplex II) illetve alfa-glicero-foszfáttal is hasonló eredményeket kaptunk. A legnagyobb különbségeket a H2O2 képződés hőmérsékletfüggésében légzési lánc gátlószerek (pl. rotenon) jelenlétében tapasztaltuk, ekkor 33-41oC között 58,6 %-kal nőtt a ROS produkció. A H2O2 elimináció sebessége a hőmérséklet emelésével szintén növekedett, glutamát-malát szubsztráttal 24,2%-kal. Az oxigénfogyasztás hasonlóan hőmérsékletfüggő szignifikáns növekedést mutatott.
Következtetés: A hőmérséklet emelésével párhuzamosan az izolált agyi mitokondriumok oxigénfogyasztása, ROS termelése és eliminációja is nőtt. A H2O2 képződés sebességének növekedése meghaladta az eliminációs sebesség növekedését, tehát a képzés-elimináció egyensúly kísérleteink szerint a hőmérséklet emelkedésével az oxidatív stressz fokozódásának irányába tolódott el, így a központi idegrendszer hűtése, a ROS termelés csökkentése révén is a neuroprotekciót szolgálja.



